**Vodenje postopkov v zvezi s spremembo podatkov v carinski deklaraciji v SIAIS2**

Navodilo o spremembi podatkov in izreku neveljavnosti carinske deklaracije po prepustitvi blaga, št. 2/2021 ureja vlaganje zahtevkov za spremembo podatkov v carinski deklaraciji po prepustitvi blaga na podlagi člena 173(3) CZU in zahtevkov za izrek neveljavnosti na podlagi člena 174(2) CZU in omogoča elektronsko vlaganje zahtevkov v sistem SIAIS2. Če so izpolnjeni pogoji iz 28. člena Zakona o izvajanju carinske zakonodaje Evropske unije (Uradni list RS, št. 32/16; v nadaljevanju: ZICZEU), se na podlagi 7. člena Pravilnika o izpolnjevanju carinske deklaracije, elektronskem poslovanju s Finančno upravo Republike Slovenije in drugih obrazcih, ki se uporabljajo pri izvajanju carinskih formalnosti (Uradni list RS, št. 102/21) v skrajšanem upravnem postopku izda odločba o spremembi podatkov v sistemu SIAIS2.

V primeru elektronsko vloženih zahtevkov za spremembo podatkov v carinski deklaraciji, kjer uskladitev podatkov v carinski deklaraciji vpliva na višino že obračunanega carinskega dolga (t.i. finančni učinki), se vodi posebni ugotovitveni postopek in izda odločba s polno obrazložitvijo v dokumentarnem sistemu. V nadaljevanju je povzeto postopanje carinskega organa v zvezi z elektronskim zahtevkom za spremembo podatkov s finančnimi učinki (dajatve, ki se pobirajo pri uvozu so s prvotno carinsko deklaracijo obračunane v previsokem ali prenizkem znesku).

1. Elektronsko vloženi zahtevek za spremembo podatkov v carinski deklaraciji in zahtevek za povračilo ali odpust

Kadar je v SIAIS2 vložen elektronski zahtevek za spremembo podatkov, ki ima za posledico nižji obračun dajatev, **se tak zahtevek lahko šteje tudi za zahtevek za povračilo ali odpust dajatev, če vsebuje podatke, ki jih določa obrazec »Zahtevek za povračilo ali odpust« oziroma druge pogoje za zahtevek za povračilo ali odpust v skladu z Navodilom o povračilu in odpustu, št. 8/2021. V ta namen se lahko vloži izpolnjeni obrazec »Zahtevek za povračilo ali odpust« v obliki e-Priloge v SIAIS2.**

Carinski organ odloči o spremembi podatkov na podlagi člena 173/3 CZU in o povračilu ali odpustu previsoko obračunanih zneskov dajatev na podlagi člena 116/1/a CZU v povezavi s 117/1 CZU v posebnem ugotovitvenem postopku, odločba se izda in vroča izven sistema SIAIS2. Na podlagi vloženega zahtevka za povračilo ali odpust carinski organ odloča o povračilu ali odpustu ne glede na višino previsoko obračunanega zneska dajatve.

1. Elektronsko vloženi zahtevek za spremembo podatkov v carinski deklaraciji in naknadni obračun dajatev

Kadar je v SIAIS2 vložen elektronski zahtevek za spremembo podatkov, ki ima za posledico obračun dajatev, carinski organ odloči o spremembi podatkov na podlagi člena 173/3 CZU ter hkrati določi znesek uvozne dajatve v skladu s členom 101/1 CZU ter o njem obvesti dolžnika na podlagi člena 102/3 CZU. V ta namen carinski organ izvede kontrolo po prepustitvi blaga na podlagi člena 48 CZU in izda ter vroči odločbo izven sistema SIAIS2.

Skladno z določbami člena 102/1/d CZU, člena 88 Delegirane uredbe Komisije 2015/2446 in 21. člena ZICZEU carinski organ opusti obveščanje o carinskem dolgu, če znesek dajatev, ki se plačujejo ob uvozu na podlagi carinske deklaracije, znaša manj kot 10 eur (DDV, ki se izkaže v obračunu DDV z uporabo oznake G v PE 4/8 carinske deklaracije, se ne upošteva za opustitev obveščanja).